Hroncová, Silvia, dočasne poverená ministerka kultúry SR (2023-06-16):
Ďakujem veľmi pekne, pán predsedajúci. Vážený pán minister, budem krátka, lebo naozaj už cítim, že tu veľmi dlho čakáte na svoje vystúpenie. Ja by som chcela na záver zhodnotiť túto diskusiu a ja ju považujem za podnetnú. Padlo tu veľa návrhov a ja vlastne z pozície ministerstva kultúry chcem len poprosiť pri hlasovaní, aby sme si uvedomili, že ten zákon má vstúpiť v platnosť 1. júla 2023, tak je veľmi dôležité, aby sme na toto mysleli, lebo tento zákon úzko súvisí s tým, že my sme v tejto chvíli robili prednotifikáciu štátnej pomoci a, samozrejme, môžme potom realizovať ďalšie kroky až keď zákon vstúpi po podpísaní pani prezidentky v platnosť. Takže to je jedna z takých kľúčových a dôležitých prosieb. Potom tu zaznela téma transferu, že je to transfer, ktorý pôjde cez kapitolu ministerstva financií. To len chcem informovať, že sme sa dohodli s ministerstvom financií, že tento transfer pôjde cez kapitolu ministerstva kultúry, aby aj do budúcna malo RTVS partnera v ministerstve kultúry. Tak to je taká úprava, o ktorej sme diskutovali v priebehu týchto dní a týchto týždňov. Ďalej len by som povedala, že aj my máme v programovom vyhlásení v rámci, v rámci oblasti kultúry, že to je jedna z priorít, aby sme doriešili túto tému, aby sme nastavili spoluprácu s RTVS tak, aby mohla plynule fungovať, lebo, samozrejme, že finančná čiastka, ktorá je od 1. 7., tak je v tejto chvíli na účte, za chvíľu na účte ministerstva kultúry a môže byť vlastne pustená do RTVS až po notifikácii. Takže toto sú naše teraz veľmi kľúčové priority ministerstva kultúry. A keď hovoríme o tom navýšení, tak áno, pokiaľ viem, tak vláda schválila v apríli tohto roka 0,15 po tej diskusii, ktorá zaznela, a padli tu dva návrhy 0,17 a 0,19. Tie čísla, ktoré padli tu, sú správne. Pri 0,15 je to okolo 163, pri 0,17 je to okolo 183 a okolo 200 miliónov je to pri 0,19, teraz hovorím len o príspevku, nehovorím o čiastke z reklamy a z iných príjmov. Podľa informácií, ktoré ja mám z RTVS, tak, samozrejme, pre nich tá čiastka 0,15 je skutočne ani nie stabilizačná, takže ja veľmi podporujem iniciatívu navýšenia tohto percenta z 0,15 aspoň na 0,17. Lebo aj podľa podľa vyjadrenia RTVS 0,17 už môže znamenať nielen stabilizáciu, ale mierny, mierny rozvoj a asi 0,19 znamená ďaleko výraznejší rozvoj. Takže to je už v tejto chvíli na vašom rozhodnutí, k čomu sa prikloníte, ale, samozrejme, zaznela tu aj veľmi kľúčová téma, a to je zodpovednosť za štátny rozpočet, tak to je, to v tejto situácii, myslím, že je aj tiež jeden z kľúčových pohľadov na podiel z HDP. Ďalej ešte len taká poznámka. Áno, o RTVS sa hovorí veľmi, veľmi dlho, sú na ňu kladené veľké, dlhodobo veľké požiadavky, ale zároveň vieme, že vždy prichádzala RTVS o nejaký príjem, lebo vždy sa zákonmi niečo menilo, a tým pádom bola nevyhnutná pomoc zmluvou so štátom. Tak ja dúfam, že v tejto chvíli táto suma navýšená aspoň na 0,17 pomôže zastabilizovať RTVS a že sa jej aj týmto spôsobom cez štátny príspevok podarí byť stabilnejšou. Podarí sa jej byť predvídateľnejšou, lebo nehovorili sme tu ešte o jednej veľmi dôležitej veci, a to je v RTVS dlhodobé plánovanie. Tak jak v celej kultúre a umení, a to vieme tí, ktorí sa tomu venujeme, že tu potrebujeme mať nielen predvídateľnosť, ale potrebujeme veľmi dlhodobo plánovať akékoľvek projekty a myslím si, že aj pre RTVS je veľmi dôležité už dneska vlastne uvažovať o tom, čo aj určite robia, aká bude ich programová štruktúra na ďalšie roky, takže pre nich bude veľmi dôležité, aby vedeli, s akou výškou štátneho príspevku pracujú, lebo vtedy môžu ísť do rozvoja, keď vedia, aká je ich perspektíva v ďalších rokoch. Samozrejme, veľmi sme málo dotkli, a to je téma investície, teraz skôr myslím naozaj o tých technológiách, ktoré ste hovorili. Pozeráme na výškovú budovu všetci asi s veľkým smútkom, lebo to je dlhodobý problém, ale ten tu len otváram, lebo cítim, že je to téma, o ktorej by sa malo hovoriť, a ja predpokladám, že po voľbách sa aj táto téma začne riešiť. Lebo to takéto bezvládie vo vzťahu k tejto budove nie je veľmi dobré a to si myslím, že by mala byť do budúcna tiež jedna z kľúčových tém, ktoré sa otvoria. Lebo predsa je to priestor, je to lukratívny priestor, sú v okolí výškovej budovy veľmi lukratívne priestory a malo by sa uvažovať o tom, čo s tým priestorom sa bude robiť. Takže ja keď to uzavriem, ja vám veľmi pekne ďakujem za tú diskusiu, budem veľmi rada, keď sa zákon o RTVS prijme a budeme môcť realizovať ďalšie kroky v súvislosti s nastavením spolupráce s RTVS. Hovorím, jedna je od 1. 7. a zároveň, aby sme vedeli pri príprave rozpočtu na rok ´24 zohľadniť to navýšenie, o ktorom hovoríte a ktoré, keď bude určená výška, tak budeme vedieť aj nastavovať rozpočet ministerstva kultúry. A možno posledná poznámka, ktorá tu zaznela, tak jak viaceré rezorty sú podfinancované, tak to už od pani poslankyni Kozelovej zaznelo, to podfinancovanie je aj v oblasti kultúry, tak ja verím, že aj touto diskusiou sa môžme rozprávať aj o tejto téme. Lebo nie je to len RTVS, zaznelo tu aj TASR, ale sú to aj iné oblasti kultúry, umenia a kreatívneho priemyslu, ktoré by si zaslúžili takúto pozornosť, ako dnes venujeme RTVS. Tak to je za mňa všetko. Veľmi pekne vám ďakujem za diskusiu, aj za to, že ste ma počúvali. Ďakujem pekne.